9. การควบคุมภายใน

9.1
สรุปความเห็นของคณะกรรมการบริษัทเกี่ยวกับความเพียงพอและเหมาะสมของระบบควบคุมภายในของบริษัท

ในการประชุมคณะกรรมการบริษัท ครั้งที่ 2/2553 วันที่ 26 พฤษภาคม 2553
โดยมีกรรมการอิสระและกรรมการตรวจสอบจำนวน 3 ท่าน เข้าร่วมประชุมด้วย
คณะกรรมการได้ประเมินระบบการควบคุมภายในของบริษัทในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบติดตาม คณะกรรมการบริษัทมีความเห็นว่า
บริษัทมีระบบการควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวข้างต้น (ตามส่วนที่ 3 ข้อ 3.3 ถึง 3.7
ของแบบประเมินระบบการควบคุมภายใน) อย่างเพียงพอแล้ว สำหรับการประเมินในเรื่องอื่นๆ
คณะกรรมการมีความเห็นว่า มีความเพียงพอแล้วเช่นกัน (รายละเอียดตามเอกสารแนบ 3
แบบประเมินความเพียงพอของระบบควบคุมภายในของบริษัท ) กล่าวคือ

1. ด้านองค์กรและสภาพแวดล้อม

บริษัทมีโครงสร้างองค์กร ขอบเขตอำนาจของฝ่ายบริหารต่างๆ ที่ชัดเจน
ได้มีการประชุมพนักงานให้แต่ละฝ่ายกำหนดเป้าหมายเพื่อสรุปเป้าหมายร่วมกัน
โดยบริษัทมีการตั้งเป้าหมายในการดำเนินงานประจำทุกปี
และได้พิจารณาผลดำเนินงานที่แท้จริงมาเปรียบเทียบกับเป้าหมายในการดำเนินงานในการประชุมคณะกรรมการเป็นรายไตรมาส
นอกจากนี้
บริษัทได้มีการจัดทำผังโครงสร้างองค์กรโดยรวมและการแยกสายการบังคับบัญชารวมจนถึงคำบรรยายลักษณะงานอย่างชัดเจนเพื่อให้การบริหารตามสายบังคับบัญชาเป็นไปอย่างคล่องตัว
และยังได้กำหนดนโยบายในการขายและการปฏิบัติต่อลูกค้าอย่างซื่อสัตย์และเป็นธรรม

2. ด้านการบริหารความเสี่ยง

ฝ่ายบริหารจะมีการประเมินสถานการณ์ของเศรษฐกิจและประเทศโดยรวมตลอดเวลาเพื่อวิเคราะห์ถึงปัจจัยความเสี่ยงที่อาจเกิดขึ้น
โดยบริษัทจะมีการติดตามการดำเนินงานกับผู้บริหารระดับฝ่ายเป็นประจำทุกเดือน
การประชุมได้จัดขึ้นเป็นประจำและอย่างต่อเนื่องเพื่อวิเคราะห์ผลประกอบการและสถานการณ์ต่างๆรวมถึงความเสี่ยงในการดำเนินการและความเสี่ยงทางการเงิน
และหามาตรการเพื่อลดความเสี่ยงที่เกิดขึ้น

3. ด้านการควบคุมการปฏิบัติงานของฝ่ายบริหาร

บริษัทมีการกำหนดขอบเขตหน้าที่และอำนาจอนุมัติของฝ่ายบริหารและการแบ่งแยกหน้าที่ความรับผิดชอบในแต่ละระดับและแผนกอย่างชัดเจน
นอกจากนั้นผู้ตรวจสอบภายในยังได้ดำเนินการตรวจสอบธุรกรรมต่างๆตลอดทั้งปี ปัจจุบัน
บริษัทยังได้มีมาตรการเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าว (ตามส่วนที่ 3 ข้อ 3.3 ถึง 3.7 ของแบบประเมิน)
อย่างเพียงพอและรัดกุมแล้ว
โดยคณะกรรมการตรวจสอบจะพิจารณาการทำรายการดังกล่าวทุกไตรมาส
และมอบหมายให้ผู้ตรวจสอบภายในตรวจสอบการทำรายการดังกล่าวและให้รายงานตรงต่อคณะกรรมการตรวจสอบ
รวมทั้งให้บริษัทเปิดเผยรายละเอียดและเงื่อนไขการทำรายการดังกล่าวในหมายเหตุประกอบงบการเงินที่ตรวจสอบหรือสอบทานโดยผู้สอบบัญชีของบริษัท

4. ระบบสารสนเทศและการสื่อสารข้อมูล

บริษัทได้จัดการประชุมคณะกรรมการอย่างน้อยทุกไตรมาส
โดยจัดส่งหนังสือนัดประชุมพร้อมเอกสารประกอบการประชุมต่าง ๆ ล่วงหน้าไม่น้อยกว่า 7 วัน
สำหรับเรื่องการจัดเก็บและบันทึกบัญชีนั้น บริษัทได้ให้ความสำคัญในการจัดเก็บและบันทึกบัญชี
โดยบริษัทได้ใช้บริษัท สำนักงานเอินส์ท แอนด์ ยัง จำกัด เป็นผู้ตรวจสอบบัญชี
รวมถึงกำกับดูแลให้นโยบายบัญชีของบริษัทเป็นไปตามหลักการบัญชีที่รับรองทั่วไป
เพื่อรายงานให้ฝ่ายบริหารและคณะกรรมการสามารถได้รับทราบและสามารถตัดสินใจที่ถูกต้องและได้
โดยเฉพาะข้อมูลทางบัญชีและการเงิน

5. ระบบการติดตาม

บริษัทมีการกำหนดเป้าหมายการดำเนินธุรกิจและเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
โดยต้องมีการชี้แจงเหตุผลส่วนแตกต่างที่เกิดขึ้น
รวมถึงการวิเคราะห์ถึงสาเหตุของส่วนแตกต่างๆนั้นๆเพื่อหามาตรการในการดำเนินการแก้ไขอย่างทันท่วงที

9.2 ความเห็นเกี่ยวกับระบบควบคุมภายในของผู้สอบบัญชี ผู้ตรวจสอบภายในของบริษัท
และคณะกรรมการตรวจสอบ

(ก) ความเห็นเกี่ยวกับระบบควบคุมภายในของผู้สอบบัญชี

จากการตรวจสอบงบการเงินของบริษัท สำหรับปี สี้นสุด 31 มีนาคม 2553 นั้น
ผู้สอบบัญชีของบริษัทได้ศึกษาและประเมินประสิทธิภาพระบบการควบคุมภายในด้านบัญชีของบริษัท
และไม่มีข้อสังเกตเกี่ยวกับระบบการควบคุมภายในด้านบัญชีของบริษัท

  (ข) ความเห็นเกี่ยวกับระบบควบคุมภายในของผู้ตรวจสอบภายใน

สำนักงาน เอ.เอ็ม.ที. เซอร์วิสเซส ได้รับมอบหมายให้เป็นผู้ตรวจสอบภายในของบริษัท
โดยได้นำเสนอผลการประเมินระบบการควบคุมภายในระดับองค์กร
ซึ่งได้ดำเนินการสอบทานต่อที่ประชุมคณะกรรมการตรวจสอบ ครั้งที่ 2/2553 เมื่อวันที่ 26
พฤษภาคม 2553
โดยสรุปการประเมินระบบการควบคุมภายในระดับองค์กรในด้านองค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม พบว่าบริษัทมีการปฏิบัติในระดับดี

นอกจากนี้ ผู้ตรวจสอบภายในได้ทำการตรวจสอบระบบการควบคุมภายใน ของกิจกรรมต่างๆ และ
นำเสนอรายงานการตรวจสอบภายในของบริษัท ต่อที่ประชุมคณะกรรมการตรวจสอบเป็นรายไตรมาส
ตามแผนการตรวจสอบประจำปี 2552 (1 เม.ย. 2552 – 31 มี.ค. 2553)
โดยผู้ตรวจสอบภายในเชื่อว่ากิจกรรมหลักที่ตรวจสอบดังกล่าวไว้ข้างต้น
มีระบบการควบคุมภายในที่เหมาะสมและเพียงพอต่อการป้องกันความเสี่ยงที่อาจเกิดขึ้น

  (ค) ความเห็นเกี่ยวกับระบบควบคุมภายในของคณะกรรมการตรวจสอบ

ในการประชุมคณะกรรมการตรวจสอบ ครั้งที่ 2/2553 เมื่อวันที่ 26 พฤษภาคม 2553
ได้พิจารณาและรับทราบรายงานผลการประเมินระบบการควบคุมภายในระดับองค์กรของบริษัทจากผู้ตรวจสอบภายใน
และจากการตรวจสอบระบบควบคุมภายในตามแผนการตรวจสอบประจำปี 2552 (1 เม.ย. 2552
– 31 มี.ค. 2553) ของ ธุรกรรมต่างๆ
พบว่าบริษัทมีระบบการควบคุมภายในของธุรกรรมดังกล่าวที่เหมาะสมและเพียงพอ
โดยคณะกรรมการตรวจสอบมีความเห็นว่าบริษัทมีระบบการควบคุมภายในที่เพียงพอ และเหมาะสม